ส่วนที่ 1

ข้อมูลสรุป : ภาพรวมการดำเนินธุรกิจ

-   บริษัทมิลเลนเนียม สตีล จำกัด (มหาชน) (“บริษัท” หรือ “MS”)
    จดทะเบียนจัดตั้งขึ้นเมื่อวันที่ 12 กรกฎาคม 2545
    โดยเป็นบริษัทลงทุนตามโครงสร้างการรวมกิจการระหว่างบริษัทเอ็น. ที. เอส. สตีลกรุ๊ป
    จำกัด (มหาชน) (“NTS”) กับ บริษัทเหล็กสยาม (2001) จำกัด (“SISC”)
    และบริษัทเหล็กก่อสร้างสยาม จำกัด (“SCSC”) ซึ่งเดิมสองบริษัท
    ดังกล่าวเป็นบริษัทย่อยของบริษัทซิเมนต์ไทย โฮลดิ้ง จำกัด (“CHC”)
    โดยปัจจุบันบริษัทถือหุ้นใน NTS SISC และ SCSC ซึ่งเป็นบริษัทย่อยในสัดส่วนร้อยละ 99.66
    99.94 และ 99.99 ตามลำดับ

-   ณ วันที่ 31 ธันวาคม 2548 บริษัทมีทุนจดทะเบียน 10,742.66 ล้านบาท และทุนชำระแล้ว
    6,317.00 ล้านบาท แบ่งเป็นหุ้นสามัญ จำนวน 5,664.06 ล้านหุ้น และหุ้นบุริมสิทธิ จำนวน
    652.94 ล้านหุ้น มูลค่าที่ตราไว้หุ้นละ 1 บาท
    โดยบริษัทเป็นบริษัทจดทะเบียนในตลาดหลักทรัพย์แห่งประเทศไทย (“ตลาดหลักทรัพย์”)
    และมีหุ้นสามัญ ใบสำคัญแสดงสิทธิ 1 และใบสำคัญแสดงสิทธิ 2
    เป็นหลักทรัพย์จดทะเบียนซื้อขายในตลาดหลักทรัพย์ ตั้งแต่วันที่ 18 ธันวาคม 2545

-   ณ วันที่ 22 กุมภาพันธ์ 2549
    บริษัทได้ดำเนินการจดทะเบียนลดทุนและเพิ่มทุนตามมติของที่ประชุมวิสามัญผู้ถือหุ้น ครั้งที่ 4
    (1/2549) เมื่อวันที่ 16 กุมภาพันธ์ 2549 ซึ่งมีทุนจดทะเบียน 11,025.58 ล้านบาท
    และทุนชำระแล้ว 6,317.00 ล้านบาท แบ่งเป็นหุ้นสามัญ จำนวน 5,682.15 ล้านหุ้น
    และหุ้นบุริมสิทธิ จำนวน 634.85 ล้านหุ้น มูลค่าที่ตราไว้หุ้นละ 1 บาท

-   บริษัทประกอบธุรกิจเป็นบริษัทลงทุน (Holding Company)
    มีบริษัทย่อยทั้งสามบริษัทประกอบธุรกิจผลิตเหล็กทรงยาว ได้แก่ เหล็กเส้น เหล็กลวด
    เหล็กรูปพรรณขนาดเล็ก เหล็กเพลา และอื่นๆ ซึ่งเป็นผลิตภัณฑ์ที่ใช้ในการ ก่อสร้าง
    และอุตสาหกรรมที่เกี่ยวเนื่องต่างๆ
    การดำเนินงานของบริษัทเป็นการดำเนินงานในภาพรวมของกลุ่มบริษัท
    โดยมีบริษัทเป็นผู้กำหนดนโยบายการบริหารระดับสูงสุด
    และบริษัทย่อยทั้งสามจะดูแลด้านการดำเนินงานของแต่ละบริษัทให้เป็นไปตามนโยบายการบริหารที่บริษัทกำหนดไว้
    ทั้งในด้านการตลาด การวางแผนการผลิต การจัดหาวัตถุดิบ การเงิน
    การบริหารทรัพยากรบุคคล และการบริหารงานต่างๆ

-   ผลการดำเนินงานประจำปี 2548 ของบริษัทและบริษัทย่อย นับตั้งแต่วันที่ 1 มกราคม 2548
    ถึงวันที่ 31 ธันวาคม 2548 มีรายได้จากการขายรวม 18,043 ล้านบาท จากปริมาณขาย
    993,000 ตัน เปรียบเทียบกับปี 2547 ซึ่งมีรายได้จากการขายรวม 16,639 ล้านบาท
    จากปริมาณขาย 900,000 ตัน เพิ่มขึ้นร้อยละ 8 และ 10 ตามลำดับ
    โดยโครงสร้างรายได้ของบริษัทประกอบด้วยการจัดจำหน่ายภายในประเทศ ร้อยละ 98.62
    และต่างประเทศ ร้อยละ 1.38 แยกตามประเภทผลิตภัณฑ์เหล็กเส้น เหล็กลวด
    เหล็กรูปพรรณขนาดเล็ก เหล็กเพลา และอื่นๆ ในสัดส่วนร้อยละ 62.53 28.69 4.00 3.44
    และ 1.34 ตามลำดับ มีผลกำไรสุทธิ 350 ล้านบาท เปรียบเทียบกับปีก่อน ซึ่งมีผลกำไรสุทธิ
    1,198 ล้านบาท ลดลงร้อยละ 71 ทั้งนี้ เนื่องจากปัจจัยราคาขายเฉลี่ยที่ลดต่ำลง
    ในขณะที่ต้นทุนวัตถุดิบกลับสูงขึ้น อย่างไรก็ตาม บริษัทมีกำไรสะสม 1,319 ล้านบาท
    เพิ่มขึ้นจากปีก่อนซึ่งมีกำไรสะสมจำนวน 987 ล้านบาท หรือเพิ่มขึ้นร้อยละ 34
    มีผลกำไรก่อนภาษีเงินได้ ดอกเบี้ยจ่ายและค่าใช้จ่ายทางการเงิน
    ค่าเสื่อมราคาและรายจ่ายตัดบัญชี (EBITDA) 1,827 ล้านบาท ลดลงจากปี 2547 ซึ่งมี
    EBITDA 2,900 ล้านบาท หรือลดลงร้อยละ 37

-   ณ วันที่ 31 ธันวาคม 2548 บริษัทและบริษัทย่อย มีสินทรัพย์รวมจำนวน 22,066 ล้านบาท
    เพิ่มขึ้นจากปีก่อนร้อยละ โดยมีหนี้สินจำนวน 11,273 ล้านบาท ลดลงจากปีก่อน ร้อยละ 2
    และส่วนของผู้ถือหุ้นจำนวน 10,793 ล้านบาท เพิ่มขึ้นจากปีก่อนร้อยละ 3

-   จากผลการดำเนินงานดังกล่าว
    บริษัทได้ใช้ความพยายามเป็นอย่างยิ่งในการควบคุมต้นทุนการผลิตและค่าใช้จ่ายต่างๆ
    ของบริษัท ตลอดจนการผลักดันการขายให้เพิ่มมากขึ้น นอกจากนั้น
    ยังได้ดำเนินโครงการลงทุนต่างๆ จำนวน 3 โครงการ ตามแผนงาน
    โดยได้ติดตั้งเครื่องจักรสำหรับโครงการตัดและดัดเหล็ก (Cut and Bend) ที่ NTS
    จังหวัดชลบุรี แล้วเสร็จและผลิตสินค้าได้แล้วเมื่อเดือนพฤศจิกายน 2548 ส่วนอีก 2 โครงการ
    ได้แก่ โครงการปรับปรุงระบบช่วยการหลอมเหล็ก (Burner System) ของเตาอาร์ค
    และการปรับปรุง Fume Plant ที่SCSC จังหวัดระยอง จะแล้วเสร็จประมาณไตรมาสที่
    2/2549 สำหรับโครงการปรับปรุงกระบวนการผลิตเพื่อผลิตเหล็กลวดคุณภาพสูง ที่ NTS และ
    SISC จังหวัดสระบุรี จะแล้วเสร็จตามแผนงานประมาณไตรมาสที่ 4/2549

-   ในด้านการบริหารงานและการกำกับดูแลกิจการ
    บริษัทได้ปฏิบัติตามหลักบรรษัทภิบาลที่ดีจนผลสำเร็จเป็นที่ประจักษ์ชัด
    และนำความภาคภูมิใจมาสู่คณะกรรมการบริษัทและพนักงานทุกคนเป็นอย่างยิ่ง
    ซึ่งจากผลการประเมินการกำกับดูแลกิจการภายใต้โครงการ Corporate Governance
    Report of Thai Listed Companies 2005
    ของสมาคมส่งเสริมสถาบันกรรมการบริษัทไทย (IOD) ร่วมกับตลาดหลักทรัพย์แห่งประเทศไทย
    (“ตลาดหลักทรัพย์”) และสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) ได้คัดเลือกให้บริษัทอยู่ในกลุ่ม “ดีเด่น ใน Quartile ที่ 1 ประจำปี 2548”
    ด้วยคะแนนเฉลี่ยโดยรวมร้อยละ 86
    สูงกว่าคะแนนเฉลี่ยโดยรวมของบริษัทจดทะเบียนในตลาดหลักทรัพย์ซึ่งอยู่ที่ระดับร้อยละ 69

-   นอกจากนั้น
    คณะกรรมการบริษัทยังได้อนุมัติแผนปฏิบัติและมาตรการติดตามการปฏิบัติตามนโยบายการกำกับดูแลกิจการที่ดีของบริษัทตามแนวทางของตลาดหลักทรัพย์
    พร้อมทั้งกำหนดผู้รับผิดชอบในการประเมินและติดตามผล
    โดยได้มีการประเมินผลการกำกับดูแลกิจการของบริษัทตามหลักบรรษัทภิบาลที่ดีดังกล่าว
    ตลอดจนประเมินผลการปฏิบัติงานของคณะกรรมการบริษัทโดยองค์รวมสำหรับรอบปี 2548
    ที่ผ่านมา เป็นครั้งแรก ซึ่งมีผลสรุปของการประเมินอยู่ในเกณฑ์เป็นที่น่าพอใจอย่างยิ่ง
    รวมตลอดถึงยังได้พิจารณากำหนดแนวทางการปรับปรุงการกำกับดูแลกิจการที่ดีตามความเห็นและข้อเสนอแนะของสมาคมส่งเสริมสถาบันกรรมการบริษัทไทย
    (IOD) เพิ่มเติมอีกในปี 2549

-   ภารกิจที่สำคัญอีกประการหนึ่งที่บริษัทถือมั่นเป็นความรับผิดชอบเสมอมา คือ
    การดำเนินงานด้านสังคมและสิ่งแวดล้อม
    โดยบริษัทได้มีส่วนร่วมในการสนับสนุนชุมชนและสังคมในกิจกรรมต่างๆ อาทิ
    การสนับสนุนเงินบริจาคเพื่อสาธารณประโยชน์
    การสนับสนุนทุนวิจัยในด้านการประหยัดพลังงานและลดการนำเข้าวัตถุดิบจากต่างประเทศตามนโยบายของรัฐบาล
    ใน “โครงการศึกษาการลดต้นทุนและทรัพยากรการก่อสร้าง โดยใช้เหล็กเส้นกำลังสูง
    (SD50)” ให้กับภาควิชาวิศวกรรมโยธา มหาวิทยาลัยเทคโนโลยีพระจอมเกล้าธนบุรี
    รวมถึงการดูแลพิทักษ์รักษาสิ่งแวดล้อมของสถานที่ทำงานและบริเวณโดยรอบ
    เพื่อพัฒนาคุณภาพชีวิตของพนักงานและชุมชนให้ดีขึ้นอย่างยั่งยืน

-   ในปี 2549 นี้ บริษัทยังคงมุ่งมั่นที่จะเสริมสร้างศักยภาพของบริษัทในหลายๆ ด้าน
    โดยเฉพาะอย่างยิ่งการเข้ามาเป็นผู้ถือหุ้นรายใหญ่ในลักษณะหุ้นส่วนทางกลยุทธ์ (Strategic
    Partner) ที่มีความมุ่งมั่นจะเข้ามาลงทุนในบริษัทโดยแท้จริงของ Tata Steel Limited
    ซึ่งเป็นผู้ผลิตเหล็กรายใหญ่ที่สุดบริษัทหนึ่งของประเทศอินเดียและเป็นผู้ผลิตเหล็กที่มีประสิทธิภาพในด้านการผลิตสูงสุดในโลกบริษัทหนึ่ง
    แทนที่บริษัทซิเมนต์ไทยโฮลดิ้ง จำกัด ซึ่งเป็นบริษัทย่อยของบริษัทปูนซิเมนต์ไทย จำกัด
    (มหาชน)
    ย่อมจะส่งผลดีต่อบริษัทในระยะยาวในการเพิ่มขีดความสามารถในการแข่งขันโดยรวมของบริษัท
    ผ่านเครือข่ายทางการตลาด และการจัดหาวัตถุดิบ
    รวมทั้งความรู้ทางเทคโนโลยีในธุรกิจเหล็กของ Tata Steel Limited